b'\n_START_ARTICLE_\nMultivibratorius\n_START_PARAGRAPH_\nMultivibratorius\xc2\xa0\xe2\x80\x93 sta\xc4\x8diakamp\xc4\x97s formos virpesius generuojanti elektrin\xc4\x97 grandin\xc4\x97. I\xc5\xa1 \xc4\x8dia kil\xc4\x99s schemos pavadinimas (multi\xc2\xa0\xe2\x80\x93 \xe2\x80\x9edaug virpesi\xc5\xb3\xe2\x80\x9c), nes sta\xc4\x8diakampis signalas gaunamas sud\xc4\x97jus be galo daug sinusin\xc4\x97s formos signal\xc5\xb3 (to paties bazinio da\xc5\xbenio auk\xc5\xa1tesni\xc5\xb3j\xc5\xb3 nelygini\xc5\xb3 harmonik\xc5\xb3)._NEWLINE_Schema, kuri atsakydama \xc4\xaf paleidimo signal\xc4\x85 siun\xc4\x8dia nustatyto ilgio impuls\xc4\x85, kartais vadinama vienavibratoriumi arba laukian\xc4\x8diu multivibratoriumi. Dvi stabilias b\xc5\xabsenas turin\xc4\x8dios pana\xc5\xa1ios schemos (trigeriai) paprastai multivibratoriais nevadinami, ta\xc4\x8diau jie irgi kartais laikomi dvi stabilias b\xc5\xabsenas turin\xc4\x8diu (bistabiliu) multivibratoriumi._NEWLINE_Papras\xc4\x8diausi\xc4\x85 multivibratori\xc5\xb3 galima surinkti i\xc5\xa1 dviej\xc5\xb3 tranzistori\xc5\xb3 (anks\xc4\x8diau buvo naudojama ir labai pana\xc5\xa1i dvi radijo lempas turinti schema). Da\xc5\xbenai multivibratoriaus terminas specifi\xc5\xa1kai vartojamas b\xc5\xabtent tokiai ar pana\xc5\xa1iai dviej\xc5\xb3 tranzistori\xc5\xb3 schemai pavadinti.\n_START_SECTION_\nMultivibratorius su dviem tranzistoriais\n_START_PARAGRAPH_\n\xc5\xa0i schema formuoja R2\xc3\x97C1 trukm\xc4\x97s impulsus, \xc4\xafterpdama tarp j\xc5\xb3 R3\xc3\x97C2 trukm\xc4\x97s pauzes. Impulso ir pauz\xc4\x97s trukm\xc4\x97s neb\xc5\xabtinai turi sutapti ir kai kuriose schemose labai skiriasi. Ilgiems impulsams formuoti naudojami elektrolitiniai kondensatoriai (schemoje parodytas j\xc5\xb3 jungimo poliari\xc5\xa1kumas). R1 ir R4 yra apkrovos var\xc5\xbeos, jos turi b\xc5\xabti parinktos taip, kad esant atidarytam tranzistoriui srov\xc4\x97 per j\xc4\xaf nevir\xc5\xa1yt\xc5\xb3 leistinos ribos (paprastai keli\xc5\xb3 de\xc5\xa1im\xc4\x8di\xc5\xb3 miliamper\xc5\xb3). Kartais joms nuosekliai jungiami \xc5\xa1viesos diodai, gars\xc4\x85 skleid\xc5\xbeianti kapsul\xc4\x97 ir pan. Jei reikia \xc5\xbeem\xc4\x97s at\xc5\xbevilgiu kintan\xc4\x8dios \xc4\xaftampos signal\xc5\xb3, jie nuimami ta\xc5\xa1ke Output.\n_START_SECTION_\nMultivibratorius su daugiau nei dviem kaskadom\n_START_PARAGRAPH_\nPana\xc5\xa1iu principu \xc4\xaf multivibratori\xc5\xb3 galima sujungti ne du, o daug daugiau (kelis ar ir keliasde\xc5\xa1imt) vieno tranzistoriaus kaskad\xc5\xb3. Kiekviena kaskada turi savo rezistoriumi ir kondensatoriumi nustatom\xc4\x85 savojo \xc5\xbeingsnio formavimo trukm\xc4\x99. \xc4\xae kolektoriaus grandines \xc4\xafjungus \xc5\xa1viesos diodus, gaunama \xe2\x80\x9eb\xc4\x97ganti ugnis\xe2\x80\x9c (\xc5\xa1vie\xc4\x8dia tik tas diodas, kurio kaskada tuo metu formuoja savo impuls\xc4\x85).\n_START_SECTION_\nLaukiantis multivibratorius su dviem tranzistoriais\n_START_PARAGRAPH_\nAtsakydama \xc4\xaf paleidimo signal\xc4\x85, \xc5\xa1i schema formuoja vien\xc4\x85 impuls\xc4\x85, kurio trukm\xc4\x97 apytikriai lygi R2\xc3\x97C1. Jam pasibaigus, gavusi kit\xc4\x85 signal\xc4\x85 schema formuoja sekant\xc4\xaf impuls\xc4\x85.\n_START_SECTION_\nTrigeris (kartais vadinamas bistabiliu multivibratoriumi) su dviem tranzistoriais\n_START_PARAGRAPH_\nSchema gali b\xc5\xabti dviejose i\xc5\xa1oriniais signalais perjungiamos stabiliose b\xc5\xabsenose._NEWLINE_\xc5\xa0iuo metu \xc4\xafvair\xc5\xabs sta\xc4\x8diakampi\xc5\xb3 impuls\xc5\xb3 generatoriai da\xc5\xbenai konstruojami vienos populiariausi\xc5\xb3 pasaulyje mikroschem\xc5\xb3, NE 555, pagrindu.'